Kinders leer hoe om met mekaar te speel | Maroela Media
"Om kinders te leer om mekaar te aanvaar is 'n grondliggende konsep in vroeëkinderontwikkeling," sê Henda van der Merwe, direkteur van die CMR Gauteng-Oos.
Die kinders van Duifie Kleuterskool by Moreletapark-gemeente, wat onlangs deur Beeld en SA Child Cares as Gauteng se beste kleuterskool aangewys is, is verlede week, as deel van die CMR Moreleta-tak se Kinderbeskermingsweek-aktiwiteite, op 'n poppekas getrakteer deur personeel van die Situla skool, 'n voorskool vir kleuters wat gespesialiseerde aandag benodig.
Die poppekasstorie het die kinders geleer dat almal mekaar moet aanvaar en met mekaar moet speel, en dat maatjies wat "anders" is, nie uitgelaat of gespot behoort te word nie.
"Soveel kan verkeerd gaan in die vormingsjare, selfs kinders wat in die hoofstroom grootword, is kwesbaar vir boelie, isolasie, en ander sosiale kwessies wat op 'n baie vroeë ouderdom in kleuterskole aandag moet kry.
"Voorkoming is altyd beter as regstellende terapie of ingryping. 'n Kind wat reeds op voorskoolvlak geboelie of geïsoleer word, bly 'n kortkop agter sy maats terwyl hy grootword. Hierdie kinders gaan sekerlik ook met skoolwerk probleme ervaar, omdat hulle reeds vroeg 'n swak selfbeeld ontwikkel," verduidelik van der Merwe.
CMR Gauteng-Oos werk met kinders en gesinne in Tshwane deur middel van 13 streekkantore wat strek vanaf Bronkhorstspruit tot by Midrand. Meer inligting kan bekom word by Henda van der Merwe by 072 801 0092.